કવિ-સાહિત્યકાર અને ઉચ્ચ અધિકારી અમલદાર ભાગ્યેશ ઝા સાથે પન્નાલાલ પટેલ અંગે વાત કરી તો તેમણે જણાવ્યું કે, ‘તેમના જેવા ઉત્તમ સાહિત્યકાર ગુજરાતને મળવા મુશ્કેલ છે. સાહિત્યના અનેક પ્રકારોમાં ખેડાણ કર્યું છે. ‘મળેલા જીવ’ જેવી અમરકૃતિ આપી છે. ગામડાની તળપદી ભાષામાં તેમની કૃતિઓ જોવા મળે છે. તેમનું ચોટદાર જીવન પ્રેરણા આપે એવું છે. એમણે ગુજરાતી સાહિત્યને વિશ્વ સમુદ્ધ બનાવ્યું છે.’ પન્નાલાલ પટેલના પરિવારમાં અરવિંદભાઈ, ઉષાબહેન, નંદાબહેન અને ભરતભાઈ એમ ચાર સંતાનો છે. ભરતભાઈ સાથે પિતાના સંસ્મરણો અંગે વાત કરી, તો તેમણે જણાવ્યું કે ‘તેઓ પ્રામાણિક, હિંમતવાળા અને જે છે એવું કહેવાવાળા હતા. ખોટો કોઈ દેખાવ નહીં. લખતાં હોય અને કોઈ આવે તો કામ અટકાવીને વાત કરે. 1958 થી લઈને 1973 સુધી પરિવાર સાથે દર દિવાળી અને ઉનાળાની રજાઓમાં ગામડે જતા. ગામડા સાથેનો મારો નાતો આજે પણ અકબંધ છે. તેમની આત્મકથા ‘જિંદગી સંજીવની’ના નામ પરથી મારી સંસ્થાનું નામ ‘સંજીવની’ રાખ્યું છે.’ બાળપણના એક પ્રસંગને યાદ કરીને ભરતભાઈએ કહ્યું કે ‘નાનો હતો ત્યારે હું ગણિતમાં કાચો એટલે મારી મોટી બહેનની નોટમાંથી ગણિતનું લેશન ઉતારતો હતો. મને આમ કરતા જોઈ ગયા. મારી કાનપટ્ટી પકડીને કહે દાખલો સાચો છે, જવાબ કેવી રીતે આવ્યો ? પછી જાતે ગણીશ તો જ આવડશે. કોઈ દિવસ અમને મારતા નહીં.’ પિતાએ તેમના કોપીરાઈટના હક્ક બંને ભાઈઓને સરખે ભાગે વહેંચી આપ્યા છે. મોટાભાઈના ‘સાધના’ પ્રકાશને પન્નાલાલના 30 થી વધારે અપ્રાપ્ય પુસ્તકો હતા તે સુલભ કરાવ્યા છે. તો ‘સંજીવની’ તેમના અંગે અનેક કાર્યક્રમો યોજે છે. તેમના પુસ્તકોનું પ્રકાશન પણ કરે છે.